I. Mikloš, podpredseda vlády a minister financií SR: (2004-03-17):
Takže pán poslanec Ondriaš. Po prvé vám chcem povedať, že nebyť toho, že Slovensko bolo štyridsať rokov súčasťou komunistického režimu, mohlo byť dnes ďalej, ako je Rakúsko. Nemusí sa vám to zdať, ale faktom je, že Slovensko malo ešte v roku 1949 hrubý domáci produkt na obyvateľa vyšší, ako malo Rakúsko. Faktom tiež je, a nemôžem to takto premietnuť, pretože nemám pri sebe notebook, ale je to aj tak viditeľné. Toto je vývoj v rokoch 1913 až 1950, pričom modrá farba ukazuje, o koľko bol na Slovensku vyšší ekonomický rast ako priemer dnešných krajín Európskej únie. Červená pod touto znamená obdobie, keď bol nižší ekonomický rast na Slovensku ako priemer dnešných členských krajín Európskej únie a tento posledný stĺpec je zase roky 1993 až 2003, keď bol zasa vyšší rast ako v dnešných členských krajinách Európskej únie. Takže Československo bolo na úrovni Rakúska v roku 1949 HDP na obyvateľa, potom Československo počas týchto štyridsiatich rokov, ktoré sú tu, rástlo omnoho pomalšie ako priemer Európskej únie a potom zase od roku 1993 Slovensko rastie rýchlejšie ako priemer EÚ. Čiže z tohto vám chcem povedať prvý podstatný záver. Slovensko nebyť komunistického režimu, či už ako samostatná krajina, alebo ako súčasť Československa, by bolo určite vyspelou krajinou a práve to zaostávanie, ktorého dôsledky sú aj to, čo ste ukazovali čiastočne na grafoch, sú toho dôsledkom. Takže vy ako člen komunistickej strany, ktorá tu bola zodpovedná za režim, ktorý dostal do historického zaostávania Slovenskú republiku, poukazujete, tak ako poukazujete, tak je to minimálne trápne a nekorektné. A zároveň chcem povedať, že existuje také veľmi výstižné pomenovanie, ktoré hovorí, že na komunistickom režime je najzákernejšie to, že sa bráni ústami vlastných obetí. Myslím si, že vy ste aj obeť, nielen predstaviteľ komunistickej strany, ale aj obeť komunizmu, ak tieto veci nevidíte a nechápete. Hovorili ste, že 27, tam je to v tom materiáli, že 27  percent rodín hospodári deficitne, ale zároveň ten materiál uvádza, že tie reformy, ktoré aj vy kritizujete, že viedli k zbedačeniu, neviedli k tomu, že by sa toto percento zvýšilo. Ono je stále v tom istom intervale, v akom bolo aj pred rokom, aj pred dvoma. A deficitné hospodárenie značnej časti rodín je niečo, čo existuje aj vo vyspelých krajinách. Hovorili ste, že chýbajú čísla o príjmovej nerovnosti. Príjmová nerovnosť sa meria rôznymi koeficientmi, Giniho koeficientom, ale ešte jednoduchšie tým, že sa porovnáva príjem 20 percent ľudí s najvyšším príjmom delené príjem 20 percent obyvateľov s najnižšími príjmami. Sme stále pod priemerom Európskej únie podľa tohto ukazovateľa aj pod priemerom kandidátskych krajín. Priemer dnešnej Európskej únie z hľadiska takto meranej príjmovej nerovnosti je 4,4, v kandidátskych krajinách je to 4,2, v Slovenskej republike je to 3,7. Ku grafom, ktoré ste premietali, pán poslanec, chcem povedať nasledovné. Po prvé platí to, čo hovorila pani poslankyňa Navrátilová, a po druhé, ale vám chcem povedať, že faktom je, že keby ste porovnali dnes napríklad Slovensko a Severnú Kóreu, tak by ste naozaj prišli na to, že v Severnej Kórei chudobní a sociálne odkázaní nie sú. Naozaj nie sú. Ani jeden tam nie je vykazovaný, akurát, že 10-tisíce ľudí a detí zomierajú od hladu v dôsledku toho, že tam pokračuje komunistický režim s centrálne plánovanou ekonomikou, ktorý priviedol doslova  k hladomoru a aj ku kanibalizmu. Takže takýto by bol výsledok. Čo sa týka tých ďalších vecí, ako je počet návštev na psychiatrii, stratených občanov, ale aj násilných trestných činov, treba povedať áno. V súvislosti s otvorením krajiny, v otvorenej demokratickej a slobodnej krajine bude vždy kriminalita napríklad vyššia ako v totalitnej uzavretej krajine. Ale zároveň treba vedieť, že dôsledkom pokračovania v uzavretosti a v totalitarizme je, samozrejme, nielenže druhou stránkou tej mince, je také obrovské nielen ekonomické a sociálne, ale aj morálne a etické zaostávanie, ktoré vedie doslova nielen ku kolapsu krajiny a spoločnosti, ale doslova ku genocíde národa. A ak tomu neveríte, tak naozaj ešte žiaľbohu, ale možno na didaktické účely chvalabohu, aj keď celkovo žiaľbohu, existujú skanzeny režimu, ktorý propagujete, či už je to Severná Kórea, alebo Kuba. Choďte sa tam pozrieť, ale ani nemusíte, a mali by ste uznať, že toto asi cesta nebola. Ďalšia vec, ktorú chcem povedať, je tá, vy ste povedali, že neexistujú žiadne ukazovatele, ktoré by hovorili o tom, že rastie životná úroveň. Podľa vás sa len zhoršuje životná úroveň, kvalita života a tak ďalej, počet sociálne odkázaných. Nie je to pravda. Nie je to pravda, pán poslanec. Napríklad za prvých desať mesiacov minulého roka, pretože ešte nemáme údaje za celý rok, poklesol počet osôb v hmotnej núdzi o 13  percent oproti tomu istému obdobiu predchádzajúceho roka, pričom dynamika tohto poklesu bola najvyššia v histórii Slovenskej republiky. K poklesu došlo v úzkej väzbe na pokles nezamestnanosti, čo je ďalší znak toho, že nezamestnanosť sa znižuje aj tým, že ľudia nachádzajú prácu. Životná úroveň. Hovorili ste, že životná úroveň počas kapitalizmu, vy ste to nazvali zločinom kapitalizmu, sa zhoršuje. Nie je to pravda. Nie je to pravda, pretože najkomplexnejší ukazovateľ životnej úrovne je index ľudského rozvoja  human development index, ktorý zohľadňuje aj príjmy, ale aj kvalitu života v zmysle zdravotníctva, vzdelania, zdravotného stavu, priemerného veku života a podľa tohto ukazovateľa dochádza k nárastu tohto komplexného ukazovateľa indexu ľudského rozvoja. Ale mohol by som hovoriť aj o ďalších ukazovateľoch, ktoré jednoznačne hovoria, že zavádzate. Počet študentov vysokých škôl sa zvýšil o 210 percent v rokoch 1990 až 2001. Vybavenosť domácností automatickou práčkou sa zvýšila z 34,7 percenta na 61 percent. Podiel domácností s telefónom v byte sa zvýšil z 31,2 na 70,2, a to nehovorím o mobilných telefónoch, ktoré keby sme tam zarátali, bolo by to oveľa viac. Podiel bytov s plynovou prípojkou, osobné motorové vozidlá, konečná spotreba elektriny a tak ďalej. Takže musím konštatovať, že naozaj veľmi účelovo a veľmi primitívne z hľadiska porovnávania vecí, ktoré spolu nesúvisia, sa snažíte presvedčiť Národnú radu a presvedčiť občanov Slovenskej republiky o prednosti komunistického režimu, čomu už dnes, verím, neveria ani malé deti. Ďakujem pekne. (Potlesk.)